Dve bande odgovorne su za većinu uličnih pucnjava i nasilja u poslednje tri godine.

Slobodan Milutinović Snajper (levo) bio je desna ruka Bati Butoroviću

Policija ove grupe hapsi, a sudi i tužilaštvo ih vraćaju na ulicu.

Najaktivnija je četvorka koja zajedno ima 30 krivičnih dela, a nijedan dan zatvora. Stefan Zagorac (19), Jovan Perišić (19), Aleksandar Roganović (20) i Stefan Nikolovski (20) najbolji su drugovi i vođe klana navijača Crvene zvezde iz Novog naselja (NN CZ).

Roganović je ponovo “pao” preksinoć zbog marihuane, ali je odmah i pušten, dok su Zagorac i Perišić u bekstvu. Oni su u petak u Novom naselju u autobusu napali mladića, pa pucali na ulici.

- Zagorcu, koji je samo pre tri nedelje u obračunu sa navijačima Vojvodine upucan u zadnjicu, ovo je 13. krivično delo. Postoje indicije da je neko od trojice njegovih vernih pomagača sedam dana kasnije, da bi osvetio druga, bacio Molotovljev koktel na kafić “Stendal” u kojem se okupljaju navijači Vojvodine - priča sagovornik “Blica”.

Roganoviću je hapšenje u utorak bilo šesto krivično delo koje je počinio. Zagorac, iako je hapšen zbog krijumčarenja oružja i municije, tuča, pucnjava, nanošenja teških povreda, krađe vozila, svaki put puštan je na slobodu. I njegove pomagače, Nikolovskog koji ima šest krivičnih dela i Roganovića, sud i tužilaštvo vraćaju na ulicu uz uslovne kazne.

Imena članova ove grupe ponavljaju se u svakom većem incidentu, zbog kojih je Novi Sad prozvan Bejrutom. U okršaje idu naoružani pištoljima, noževima, bejzbol palicama, štanglama, a za napad na protivnike, a to su sve frakcije navijačkih grupa FK Vojvodina, ne biraju mesta.

- Motivi obračuna nisu navijački, već je reč o borbi za narko-tržište. Lojalni su među sobom i nikad neće izdati saučesnike. Da bi dokazali da nisu drukare, svaki od njih posle privođenja traži da ponese primerak svoje izjave date policiji - priča izvor “Blica”.

Na čelu protivnika - Vošine navijačke grupe je višestruko osuđivani Slobodan Milutinović Snajper (28), kojem je u novembru 2013. zapaljen džip “mercedes ML”. Dok je Bata Butorović bio živ, bio mu je desna ruka.

Milutinović se, osim nedozvoljenog nošenja oružja, napada na službeno lice, nanošenje teških povreda, bavio i preprodajom droge i posredovanjem u prostituciji. U zatvoru je odležao ukupno tri godine zbog prodaje droge i napada na policajca, a za ostala krivična dela dobio je uslovnu kaznu. Sada je na slobodi.

Poslednjih nekoliko meseci, meta navijača NN CZ bio je Marko Nenadić (21), takođe Vošin navijač, koji za sobom ima šest krivičnih dela, a uhapšen je pre dve nedelje i trenutno je u pritvoru.